Helsedirektorat: Vurderer røde soner i Norge

Helsedirektoratet bekreftet til VG at de nå vurderer såkalte «røde soner» for hardt belastede områder i Norge.

Oppdatert 12. mars

Artikkelen er over 191 dager gammel, myndighetenes råd angående coronasmitten kan derfor være utdaterte. Du kan alltid holde deg oppdatert i vår spesial, eller gjennom FHIs nettsider.

Onsdag kveld erklærte Verdens helseorganisasjon (WHO) Covid-19 en pandemi.

Kort tid etter holdt FHI, Helsedirektoratet og helseminister Bent Høie en felles pressekonferanse.

– Vi forventer nå en relatvit skarp økning i antall tilfeller, sier direktør i FHI Camilla Stoltenberg.

Det er allerede oppdaget tilfeller i Norge der det ikke er mulig å spore smittekilden.

– Vi forventer flere innleggelser og flere som trenger intensiv behandling, sier Stoltenberg.

FHI er forberedt på at det vil komme flere dødsfall knyttet til viruset i Norge.

VGs kartlegging viser like før klokken 19.30 onsdag kveld at minst 570 personer nå er bekreftet smittet i Norge.

Gjennomsnittsalderen for de som er registrert smittet i Norge er 46 år. Hele to av tre smittede i Norge er menn.

Vurderer røde soner i Norge

Frosta kommune har i dag 20 bekreftet smittede personer med omkring 2600 innbyggere.

Helsedirektør Bjørn Guldvog understreker til VG at Frosta er en av de kommunene som nå er hardest belastet og Helsedirektoratet er i tett dialog med kommunen og Fylkesmannen.

– Vil det bli vurdert røde soner i Norge slik som Italia?

– Ja, det vurderes, bekrefter helsedirektør Bjørn Guldvog til VG.

– De nærmeste dagene vil vi se at vi vil innføre den type tiltak, sier han.

– Hvilke tiltak er det snakk om?

– Det kan være snakk om forsterkede tiltak, men jeg vil ikke spekulere i det nå, men generelt gjelder dette barnehager, skoler og virksomheter hvor smittespredningen er svært stor, sier Guldvog.

Italia har operert med røde soner for områder med mange smittede per innbygger. Det vil si at områdene har hatt inn- og utreisenekt og i praksis er hele område i karantene.

Vil nekte innreise

Helsedirektoratet legger ned forbud mot arrangementer med mer enn 500 personer, i hele landet, det sier direktør Bjørn Guldvog på en pressekonferanse.

Han ber samtidig alle ta ansvar for å sørge for å begrense spredningen.

Han sier Helsedirektoratet har bedt landets sykehus om å legge om driften, og at fere planlagte kirurgiske inngrep blir utsatt

– VI ber sykehusene frigjøre kapasitet, slik at de kan ta imot et større antall pasienter med covid-19, sier han.

Guldvog opplyser på pressekonferansen at de ikke lenger ønsker innreise fra områder med høy smitterisiko. Dette er områdene myndighetene har frarådet nordmenn å reise til. Unntaket gjelder for dem som har opphold i Norge og skal tilbake.

– Vi ønsker ikke innreise fra disse stedene og vil iverksette tiltak for å hindre dette. Disse personene vil enten bli returnert eller stat i karantene. Vi kontakter flyplasser, fergeanløp og kommunene. Det gjelder fly, cruiseskip og annen båttrafikk, sier Guldvog.

Øker telefonkapasiteten

– Hver og en av oss har en jobb å gjøre, sier helseminister Bent Høie om å begrense og bremse spredningen av coronaviruset.

– Jeg vet at mange er bekymret og har spørsmål, fortsetter han.

Han ber innstendig at folk ikke ringer 113 eller legevakten for spørsmål om coronaviruset og lover å øke telefonkapasiteten.

Høie sier på pressekonferansen at helsetjenesten må prioritere de sykeste nå

Helsedirektør Bjørn Guldvog sier situasjonen vil ta tid og kaller det «den nye normalen».

Hør podkasten

Publisert: 11.03.20 kl. 18:25 Oppdatert: 12.03.20 kl. 04:35

Mer om Coronaviruset